 Zakariya 5 IBhayibheli Elikuyi-Internet INguqulo Yezwe ElishaZakariya 5:1-115 Khona-ke ngaphinda ngaphakamisa amehlo ami ngabona; bheka! umqulu ondizayo. 2 Ngakho yathi kimi: Ubonani? Mina ngathi: Ngibona umqulu ondizayo, obude bawo buyizingalo ezingamashumi amabili, nobubanzi bawo buyizingalo eziyishumi. 3 Khona-ke yathi kimi: Lesi yisiqalekiso esiya kuwo wonke umhlaba, ngoba wonke umuntu owebayo, ngokusho kwaso ngakulolu hlangothi, akazange ajeziswe; futhi wonke umuntu owenza isifungo, ngokusho kwaso ngakuloluya hlangothi, akazange ajeziswe. 4 Ngisikhiphile, kusho uJehova wamabutho, kumelwe singene endlini yesela nasendlini yowenza isifungo samanga egameni lami; kumelwe sihlale phakathi endlini yakhe siyiqothule kanye nezingodo zayo namatshe ayo. 5 Khona-ke ingelosi eyayikhuluma nami yaphuma yathi kimi: Ngicela uphakamise amehlo akho ubone ukuthi kuyini lokhu okuphumayo. 6 Ngathi: Kuyini? Yona yathi: Yi-efa leli eliphumayo. Yaqhubeka yathi: Lesi yisici sabo emhlabeni wonke. 7 Futhi bheka! kwaphakanyiswa isisibekelo somthofu esiyisiyingi; lona ngowesifazane othile ohlezi phakathi kwe-efa. 8 Ngakho yathi: Lona ukuKhohlakala. Yamphonsa yambuyisela phakathi kwe-efa, okwathi ngemva kwalokho yaphonsa isisindo somthofu emlonyeni walo. 9 Khona-ke ngaphakamisa amehlo ami ngabona, bheka kwakukhona abesifazane ababili bephuma, kukhona umoya emaphikweni abo. Babenamaphiko anjengamaphiko kanogolantethe. Kancane kancane baliphakamisela phakathi komhlaba namazulu i-efa. 10 Ngakho ngathi engelosini eyayikhuluma nami: Baliyisaphi i-efa? 11 Yona yathi kimi: Bayomakhela indlu ezweni laseShinari; kumelwe ime iqine, futhi kumelwe abekwe lapho endaweni yakhe efanele.Zakariya 5 